Radiostasie gaan groot met AfrikaansSteve Hofmeyr het die gehoor vermaak tydens die bekendstelling van die nuwe Afrikaanse radiostasie, GrootFM. Pretorianers sal van Maandag kan inskakel op 90.5FM om te luister na ŉ splinternuwe radiostasie wat boonop trots Afrikaans is. GrootFM is Woensdag amptelik by die Atterbury-teater in Pretoria bekend gestel met Steve Hofmeyr wat as gaskunstenaar die gehoor vermaak het. Van die ander bekendes wat die geleentheid bygewoon het, was ondermeer Joe en Lindi Niemand, Willem Botha, Simon Rademan en Nádine. Louis van der Watt, uitvoerende hoof van die Atterbury-groep, het ook sy steun toegesê aan die nuwe radiostasie met die Atterbury-trust wat GrootFM se gemeenskapsprojekte sal help bestuur. GrootFM sal voortaan op die frekwensie 90.5FM uitsaai en vervang Radio Rippel. Die nuwe stasie staan onder die bestuur van Media Management Solutions (MMS) wat Radio Tygerberg, die grootste en een van die suksesvolste Afrikaanse radiostasies in die Wes-Kaap, bedryf. “Dit het vir drie maande wild agter die skerms gegaan, maar ons beloof Pretorianers ŉ unieke klank en musieksamestelling,” het Hardus Zevenster, uitvoerende hoof van MMS, gesê. Volgens Zevenster sal die stasie terugploeg in die gemeenskap deur verskeie projekte. Dit word bestuur met Christelike waardes en is trots Afrikaans. “Hoekom Afrikaans? Want ek is ŉ gebore Afrikaner, die Here het dit so gewil, en ek glo die Afrikaner het nog ŉ reuse rol om te speel in die toekoms van hierdie land,” het hy verder gesê. Lindie Strydom is die handelsmerkbestuurder van GrootFM. By haar is Hykie Berg en Riva Schoeman twee van die nuwe omroepers wat vanaf Maandag op 90.5FM sal uitsaai. Die stasie spog nie net met ŉ nuwe klank nie maar sal ook ŉ hele paar nuwe stemme op die lug hê. Riva Schoeman, gesoute radio-omroeper, sal voortaan die middag-spitsprogram saam met Kevin Pienaar aanbied. Luisteraars sal werk toe ry saam met Die Groot Ontbyt-span wat bestaan uit Francois Botha en Izaan Steenkamp. Die akteur, Hykie Berg, sal Pretorianers op Saterdagoggende van 09:00 tot 13:00 geselskap hou. Luisteraars sal ook landswyd aanlyn na GrootFM kan luister deur die stasie se webtuiste en daar is ŉ app beskikbaar vir die mense wat na die nuwe radiostasie op hulle tablette en slimfone wil luister. Klik hier om ‘n video van die bekendstelling te sien.